
	  РЕПУБЛИКА БЪЛГАРИЯ

  Министерство на образованието,
  младежта и науката
	 


П Р О Т О К О Л  № 1/01.03.11 г.
от проведено заседание на работната група 

по Заповед на министъра № РД 09-229/21.02.11 г.


Работната среща се проведе от 10 ч. в Зала 2, ет. 7, МОМН. Присъстваха 22 от членовете, удостоили участието си с подпис.
1. Г-жа М. Коджабашиева постави на вниманието на присъстващите произтичащите задачи от Заповедта на министъра на образованието, младежта и науката във връзка с новата концепция за проект на Закон за училищното образование - изготвяне на Рамка за стандарт на статут на педагогическите специалисти. Новата концепция предполага реформа на образователната структура, учебното съдържание, промяна в статуса на педагогическите специалисти.

2. Изяснени бяха понятията „стандарт” и „статут” спрямо формулировката на тълковния речник на българския език. 

3. Обсъдени бяха бележки по предложената рамка с цел изясняване на структурата.

4. Дебатираха се въпросите за нормативния документ, в който ще бъдат включени решенията на работната група; връзката между атестиране, оценяване и награждаване.

5. Разгледани бяха последователно „Общи положения”, „Видове педагогически специалисти” с оглед формиране на екипи, които да работят по отделните длъжности и така да се спести технологично време.

6. Г-жа Т. Предова предложи групата на педагогическите специалисти с подкрепящи функции да се раздели на две - с консултативни ( педагогически съветник, психолог и логопед) и подпомагащи функции (за всички останали).

7. Дискутирана бе възможността да отпадне длъжността „възпитател” и за лицата, които я заемат да се създаде нормативна възможност да преминат на длъжност „учител”. Аргументи: 

· да не се подценява ролята на „възпитател” в образователно-възпитателния процес;

· не са малко случаите, при които едно лице изпълнява и двете роли (учител с норма на преподавателска работа и допълва с часове по самоподготовка);

· спецификата в провеждането на целодневната организация на учебния ден.

8. Г-жа М. Коджабашиева постави на обсъждане длъжностите педагогически специалисти, отнасящи се към всяка от групите. 

9. Г-жа М. Коджабашиева предложи работната група да се раздели на три подгрупи по компетенции и експертиза.

10. Обсъден и приет бе подходът на формирането на трите подгрупи – във всяка от тях да има представител на социалните партньори и специалисти.

Взеха се следните решения:

1. В „Общи положения” да се включи след т. 2:
· нова т. 3 - Професионален профил на педагогическите специалисти;

· т. 7 да се чете – атестиране и оценяване на работата на педагогическите специалисти.

2.   Във „Видове педагогически специалисти”:

· т. 1 – управленски функции.

3.  Видове педагогически специалисти, както следва:

· с управленски функции: директор на образователна институция в средното образование; помощник-директорите;

· с подкрепящи функции: педагогически съветник, психолог, логопед, ресурсен учител, корепетитор, хореограф, треньор, ръководител компютърен кабинет, ръководител група и др.

· пряко участващи в образователно-възпитателния процес: учители и възпитатели.

4.   Работната група се обедини за:

· втората група педагогически специалисти да не разделя и да се запази формулировката - с подкрепящи функции;

· да се проучи допълнително дали е удачно да се обединяват длъжностите „учител” и „възпитател” спрямо отговорностите и ролите им в образователно-възпитателния процес.

5.   За следващото заседание работната група да обсъди въпросите, свързани със следните задачи:

5.1.  Да се разпишат длъжностите;

5.2.  Да започне обсъждането на професионалния профил;

5.3.  Да се обсъди напредъка от работата на трите подгрупи.

